b"\n_START_ARTICLE_\nAsk (Ask\xc3\xb8y)\n_START_SECTION_\nEldre historie\n_START_PARAGRAPH_\nStormennene Starkad, Egil Skallagrimson og Olav Engelbrektsson knyttes til Ask._NEWLINE_Sagalitteraturen nevner mennesker, faktiske og litter\xc3\xa6re, som g\xc3\xa5r tilbake til kanskje 600-tallet. Hertjov, en sm\xc3\xa5konge p\xc3\xa5 Hordaland, reiste p\xc3\xa5 tokt til Agder og ranet med seg guttene Starkad og Vikar. Han lar hirdmannen Grane p\xc3\xa5 g\xc3\xa5rden Ask oppfostre disse guttene. De blir etter hvert dyktige fangstmenn og krigere. Det skulle vise seg at de hevnet seg p\xc3\xa5 hordalendingene som hadde herjet i Agder og etter kort tid ble de ganske vidgjetne. Ask ble deres hjemsted inntil Vikar ble drept. Etter dette m\xc3\xa5tte Stakard forlate landet. Starkad ble kjent i Danmark og Sverige som en djerv mann._NEWLINE_P\xc3\xa5 900-tallet ble Ask eid av Torgeir Tyrnefot. S\xc3\xb8nnen til Torgeir Tyrnefot het Berg Onund. Berg Onund ble drept i angrep av Egil Skallagrimson. Egil Skallagrimson var en av Islands mektigste menn. I Egils saga st\xc3\xa5r det beskrevet om Egils fremfred mot bonden p\xc3\xa5 g\xc3\xa5rden Ask. Som hevn etter et arveoppgj\xc3\xb8r, rundt 945, reiser Egil sammen med sine menn inn Herdlafjorden til Ask, hvor de g\xc3\xa5r opp p\xc3\xa5 g\xc3\xa5rden og dreper i alt 15 \xe2\x80\x93 16 menn og deretter raner meg seg verdisaker._NEWLINE_Ask\xc3\xb8ys f\xc3\xb8rste kirke var antageligvis bygget ved Offerfjellet p\xc3\xa5 Ask._NEWLINE_Olav Engelbrektsson var den siste erkebiskopen i Norge. Hans tilholdssted p\xc3\xa5 denne tiden var blant annet i Bergen og i 1534, like f\xc3\xb8r reformasjonen r\xc3\xb8mte han ut til g\xc3\xa5rden Ask._NEWLINE_Ask ble kj\xc3\xb8pt av Mauritz Bostede i 1628. Stormenn fra Bergen har eid Ask i lengre perioder. Thomas Erichsen bygget herskapshus i omr\xc3\xa5det og Thomas Erichsens Minde fra 1795 er sammen med Bergen kringkaster de eneste bygningene som i dag er fredet p\xc3\xa5 Ask\xc3\xb8y.\n_START_SECTION_\nNyere historie\n_START_PARAGRAPH_\nRundt 1880/1890-tallet ble det det en voldsom aktivitet i transportsektoren. Dampb\xc3\xa5ter ble tatt i bruk for transport av passasjerer og varer. Blant annet dampskipet \xc2\xabFridtjof\xc2\xbb, som i en periode gikk i trafikk mellom Ask og Bergen. Dette f\xc3\xb8rte til at aktiviteten i bygden Ask, \xc3\xb8kte. Aktiviteten rundt Ask havn \xc3\xb8kte. Mye av dette skjedde p\xc3\xa5 dugnad. Der holdt Ask Trevareindustri til, som spesialiserte seg p\xc3\xa5 d\xc3\xb8rer, vinduer og trapper. Alt dette ble nedlagt i 1980-tallet og huset ble revet. Like ovenfor kaien l\xc3\xa5 Nyland sin fabrikk, som laget innredninger til butikker i Bergen. Denne fabrikken ble nedlagt p\xc3\xa5 60-tallet. Like oppenfor denne fabrikken l\xc3\xa5 Eides orgelfabrikk. Denne ble nedlagt en gang p\xc3\xa5 50/60-tallet. Ved orgelfabrikken ble selve orgelet produsert mens selve \xc2\xabinnmaten\xc2\xbb kom fra andre steder._NEWLINE_Ved siden av orgelfabrikken, l\xc3\xa5 Meieriet. Meieriet var i drift til slutten av 2. verdenskrig. Bak dette l\xc3\xa5 et islager. Bygningen hvor Meieriet holdt til ble kj\xc3\xb8pt opp og omgjort til en str\xc3\xb8mpefabrikk etter krigen. Norgeskluten er et kjent merke over hele landet, som ble produsert p\xc3\xa5 fabrikken i Ask. \xc3\x98verst i kaibakken, l\xc3\xa5 smien. Denne var i drift inn til 1950-tallet. Oppenfor dette ligger landhandelen, Hjalmar Nilsen. Den fremdeles familiedrevne n\xc3\xa6rbutikken ble i 2010 flyttet til et nytt bygg p\xc3\xa5 vestsiden av riksveien._NEWLINE_Ovenfor landhandelen l\xc3\xa5 skomakeren. Skomakeren holdt p\xc3\xa5 til midten av 1950-tallet. Bygget der skomakeren holdt til er i dag revet. Over riksveien l\xc3\xa5 Florida. Dette ble regnet som et knutepunkt p\xc3\xa5 Ask med en forretning, bakeri, telegrafstasjon og post. Bygget ble revet p\xc3\xa5 1990-tallet og hagen ble omgjort til parkeringsplass. Delen av bygget hvor posten holdt til, ble revet litt senere. Posten ble deretter flyttet midlertidig over gaten f\xc3\xb8r den ble permanent flyttet n\xc3\xa6rmere Hop skole. I dag er postkontoret nedlagt og det drives post i butikk hos landhandleren. Det ble etablert bussrute til Erdal p\xc3\xa5 50-tallet. Fra Erdal gikk det b\xc3\xa5t inn til Bergen. P\xc3\xa5 dette tidspunkt var det enda ikke kollektivtransport til verken Florv\xc3\xa5g, Kleppe eller Kleppest\xc3\xb8. P\xc3\xa5 slutten av 50-tallet ble b\xc3\xa5ttrafikk langs \xc3\xb8stsiden av Ask\xc3\xb8y mindre aktuell. Da veien til Florv\xc3\xa5g og videre inn til Kleppest\xc3\xb8 ble bygget, forsvant nesten all trafikk langs sj\xc3\xb8veien._NEWLINE_Over riksveien og ned til Lien ble det tidlig etablert m\xc3\xb8ller og sagbruk. Amalie Skrams f\xc3\xb8rste ektemann, Kaptein August M\xc3\xbcller var b\xc3\xa5de eier og bestyrer av den st\xc3\xb8rste m\xc3\xb8llen, som l\xc3\xa5 ved Str\xc3\xb8msnesvannet. Rundt 1890-tallet drev Emanuel J\xc3\xa6ger jordb\xc3\xa6rdyrking. Han sendte b\xc3\xa6rene til Fleischer's Hotel p\xc3\xa5 Voss. De s\xc3\xa5kalte \xc2\xabAskeb\xc3\xa6rene\xc2\xbb ble etablert i 1909 av Samson Eik. Denne jordb\xc3\xa6rtypen kommer fra jordb\xc3\xa6rplanten \xc2\xabSeierherren\xc2\xbb (fra tysk \xc2\xabSieger\xc2\xbb). Slike jordb\xc3\xa6r ble det solgt mange av p\xc3\xa5 Torget i Bergen i det forrige \xc3\xa5rhundre.\n_START_SECTION_\nN\xc3\xa6ringsliv\n_START_PARAGRAPH_\nTre jordb\xc3\xa6rb\xc3\xb8nder driver fremdeles kommersielt salg av jordb\xc3\xa6r p\xc3\xa5 Ask._NEWLINE_I tillegg til n\xc3\xa6rbutikken Spar Ask og fris\xc3\xb8r er det ogs\xc3\xa5 bakeri p\xc3\xa5 Ask. P\xc3\xa5 Hanevik er det bruktbutikk og caf\xc3\xa9.\n_START_SECTION_\nGeografi\n_START_PARAGRAPH_\nAsk befinner seg p\xc3\xa5 \xc3\xb8stsiden av Ask\xc3\xb8y. Mot \xc3\xb8st kan man se over Herdlefjorden til Nordhordlandsbrua. Vest for Ask, finner man Askevatnet. Det er mye skog i omr\xc3\xa5det vest for Ask. Forholdsvis mye furuskog. Det g\xc3\xa5r en skogsvei vestover og om man f\xc3\xb8lger den, s\xc3\xa5 kommer man til Hauglandshella. Ved skogsveien er det ogs\xc3\xa5 mulig \xc3\xa5 ta en avstikker opp til fjellknausen, Dronningen, hvor man har god utsikt over bygden samt over store deler av Ask\xc3\xb8y\n_START_SECTION_\nKulturelle begivenheter\n_START_PARAGRAPH_\nDen 1. mai hvert \xc3\xa5r, avholdes Ask-stafetten ved Ask. Start og m\xc3\xa5l er like ved Hop skole. Den 1. mai 2009 blir stafetten arrangert for 57. gang. Arrang\xc3\xb8r for Ask-stafett er Ask Friidrett.\n_START_SECTION_\nPersonligheter\n_START_PARAGRAPH_\nFridtjof Nansen har bodd en periode av sitt liv i et hus ved Kongshaugen. Amalie Skram bodde i Lien p\xc3\xa5 Ask, like ved Ask Dambruk, i perioden 1876 til 1878. Det samme huset som senere ble bebodd av skolestyrer, Nils Peder \xc3\x85land, i 40 \xc3\xa5r. Poeten Olav Lavik bodde hele livet sitt p\xc3\xa5 Ask. Forfatteren Tomas Espedal har ogs\xc3\xa5 bodd p\xc3\xa5 Ask i en lengre periode."